‘આ ફૂલવાળાઓનેય હવે તો મોંઘવારી નડતી થઈ ગઈ છે. પહેલા તો ગજરામાં કેટલા મોગરા નાખતા ને હવે કહે છે કે ભાવ ન વધારીએ તો પછી ફૂલ તો ઓછા કરવા જ પડેને ! હવે કાલે સવારેય આ પાતળી ગજરી નાખવી પડશે.’ ને પછી દેવિકાબેન લાવેલો ગજરો ફ્રિજમાં મૂકવા જતાં રહ્યાં. હિંચકે ઝૂલતા નવનીતલાલ ગજરાનું ‘ગજરી’ સાંભળીને જરા મલકાયા. જો કે સમજી તો ગયા જ હતા કે ગજરા નાખવાના શોખીન દેવિકાબેનનો આ બળાપો ફકત ગજરા સુધી સીમિત નથી.